**NÁVRH**

**ZMLUVA O DIELO č. : ...........................**

**uzavretá v zmysle § 536 a nasledujúcich zákona č. 513/1991 Zb. -**

**- Obchodného zákonníka v znení neskorších zmien a doplnkov**

**( ďalej len „zmluva“)**

***Čl. I***

***Zmluvné strany***

**Objednávateľ: Obec Viničky**

Sídlo:

Zastúpený:

Zástupca k rokovaniam vo veciach

zmluvných a výrobných:

IČO:

DIČ :

Bankové spojenie:

Číslo účtu:

IBAN:

Telefón:

e-mail:

(ďalej len „objednávateľ")

**Zhotoviteľ:**

Názov:

Sídlo:

IČO :

DIČ :

IČ DPH:

Zastúpený:

Bankové spojenie:

Číslo účtu:

IBAN:

Osoby oprávnené jednať v :

-zmluvných veciach:

-realizačných veciach:

Telefón:

E - mail:

Registrovaný v Obchodnom registri Okresného súdu oddiel, vložka číslo

(ďalej len „zhotoviteľ“)

***Preambula***

Predmet tejto zmluvy má byť súčasťou realizácie projektu „Zvýšenie energet. účinnosti exist. verejných budov vrátane zateplenia – spoločná budova pre obecný úrad a materskú školu“ (ďalej len projekt), ktorý má objednávateľ záujem financovať s využitím dotácie z Environmentálneho fondu SR (ďalej len dotácia). Objednávateľ je verejným obstarávateľom podľa §7 ods. 1 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní"). Táto zmluva je výsledkom verejného obstarávania podľa zákona o verejnom obstarávaní.

***Čl. II***

***Predmet zmluvy***

2.1. Zhotoviteľ sa zaväzuje, že pre objednávateľa vykoná zhotovenie diela pod názvom :

**„Zvýšenie energet. účinnosti exist. verejných budov vrátane zateplenia – spoločná budova pre obecný úrad a materskú školu“**

( ďalej len „Dielo“ ) podľa :

- projektovej dokumentácie (PD),

- podkladov a požiadaviek poskytnutých objednávateľom,

- podľa cenovej ponuky ( krycí list a rozpočet) zhotoviteľa ako uchádzača vo verejnom obstarávaní,

- ostatných neodkladných požiadaviek, resp. zmien objednávateľa zapísaných v stavebnom denníku, pričom zhotoviteľ je povinný ich rešpektovať

- požiadaviek uvedených v súťažných podkladoch a informácií získaných obhliadkou lokality budúceho umiestnenia diela

- podľa podmienok uvedených v zadávaní zákazky v rámci procesu verejného obstarávania.

Objednávateľ sa zaväzuje zaplatiť za podmienok uvedených v tejto zmluve zhotoviteľovi cenu za vykonanie a zrealizovanie Diela ( Čl. IV ).

2.2 Zhotoviteľ sa zaväzuje vykonať Dielo na svoje náklady a na svoje nebezpečenstvo, a to riadne a včas. Zhotoviteľ vyhlasuje, že je osobou odborne spôsobilou na vykonanie Diela v zmysle príslušných právnych predpisov Slovenskej republiky. Zhotoviteľ je povinný dodržiavať všetky všeobecne záväzné právne predpisy vzťahujúce sa na vykonanie Diela, a to najmä zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších zmien a doplnkov. Zhotoviteľ potvrdzuje, že mu je známe a jasné technické riešenie Diela a že disponuje takými kapacitami a odbornými znalosťami, ktoré sú k vykonaniu Diela potrebné.

2.3 Prílohou tejto zmluvy je : - cenová ponuka zhotoviteľa vo verejnom obstarávaní.

***Čl. III***

***Miesto a termíny realizácie Diela***

3.1 Miesto vykonania Diela je: Viničky

3.2 Zhotoviteľ sa zaväzuje, že vykoná Dielo (Čl. II) v termíne do 6 mesiacov od zadania zákazky. Termín realizácie Diela je pre zmluvné strany záväzný. K jeho zmene môže dôjsť na základe dohody zmluvných strán, ktorá musí tvoriť dodatok k tejto zmluve. Dodatok musí byť prijatý v súlade s príslušnými ustanoveniami zákona o verejnom obstarávaní.

3.3 Dielo sa považuje za riadne ukončené a odovzdané po protokolárnom prevzatí objednávateľom podľa ustanovenia Čl. VI. bodov 6.33 až 6.37 tejto zmluvy. V prípade, že dielo má drobné nedorobky, ktoré sami o sebe a ani spolu nebránia jeho bezpečnému užívaniu, tieto musia byť v celom rozsahu odstránené objednávateľom do termínu stanovenom v Protokole o odovzdaní a prevzatí diela v zmysle ustanovenia Čl. VI. bod 6.36 tejto zmluvy, najneskôr však do termínu celkového ukončenia diela podľa bodu 3.2 tohto článku, výnimočne najneskôr do začatia konania o vydanie užívacieho povolenia (kolaudačného rozhodnutia) na stavbu – dielo.

3.4 Drobné nedorobky podľa ods. 3.3 tohto článku je Zhotoviteľ povinný odstrániť do termínu určeného v Protokole o odovzdaní a prevzatí Diela a v tejto zmluve, inak si Objednávateľ vyhradzuje právo neprevziať Dielo.

3.5 Objednávateľ sa zaväzuje riadne vykonané Dielo od zhotoviteľa prevziať aj pred dohodnutým termínom na vykonanie Diela uvedenom v bode 3.2 - ukončenie prác.

3.6 Zhotoviteľ sa zaväzuje bez zbytočného odkladu (najneskôr do jedného dňa) informovať objednávateľa o vzniku akejkoľvek udalosti, ktorá by bránila alebo sťažovala realizáciu predmetu zmluvy a ktorá by mohla mať vplyv na zmluvne stanovený termín vykonania a ukončenia prác Diela. Uvedená povinnosť sa vzťahuje aj na objednávateľa.

3.7 V prípade, že Zhotoviteľ sa omešká oproti pôvodne dohodnutému termínu na vykonanie Diela o viac ako 10 dní, považuje sa to za podstatné porušenie zmluvy z jeho strany s právom Objednávateľa odstúpiť od tejto zmluvy.

***Čl. IV***

***Cena za Dielo***

4.1. Zmluvné strany sa dohodli na cene za Dielo podľa cenovej ponuky, ktorá je súčasťou tejto zmluvy odsúhlasenej zmluvnými stranami

Cena bez DPH ................. EUR

DPH 20 % ............................... EUR

**spolu s DPH** ............................. EUR

**slovom: .......................................... EUR**

DPH bude účtovaná v súlade so všeobecne záväznými právnymi predpismi účinnými v čase fakturácie.

4.2 Cena za zhotovenie Diela je maximálna, ktorú nemožno bez súhlasu objednávateľa zvýšiť. Cenová ponuka, ktorá je súčasťou tejto zmluvy, slúži výhradne pre ocenenie prác v nej uvedených.

4.3 Položková cena jednotlivých častí predmetu zmluvy je uvedená v položkovom rozpočte tvoriacom prílohu tejto zmluvy. Predávajúci sa zaväzuje predložiť položkový rozpočet v tlačenej forme a v elektronickej forme (vo formáte MS EXCEL) na neprepisovateľnom nosiči.

4.4 Objednávateľ nebude akceptovať žiadne navyšovanie ceny diela podľa tejto zmluvy a jej príloh z dôvodu realizácie prác naviac zhotoviteľom, ktoré vyplynie z dôvodu nedostatočného oboznámenia sa zhotoviteľa s obsahom projektovej dokumentácie (PD), so súťažnými podkladmi a s výkazom výmer.

4.5 Ak počas realizácie diela vzniknú nepredvídané práce, t.j. práce naviac (čo sa týka množstva alebo druhu) nemajúce povahu podľa bodu 4.3 tohto článku tejto zmluvy je povinný tieto zhotoviteľ oceniť a v písomnej forme predložiť objednávateľovi na odsúhlasenie ešte pred ich realizáciou. Všetky objednávateľom odsúhlasené práce naviac podľa predchádzajúcej vety musia byť predmetom zmluvnej úpravy formou písomného dodatku k tejto zmluve, v súlade s príslušnými ustanoveniami zákona o verejnom obstarávaní.

4.6 Cena za Dielo zahŕňa okrem stavebných prác a dodávok aj všetky poplatky za odborné skúšky a merania, poplatky za energie pri realizácii Diela, telefón, poplatky za odvoz a uskladnenie odpadov, cenu za zariadenie staveniska a ostatné náklady zhotoviteľa. Zriadenie, prevádzkovanie, likvidácia, vypratanie zariadenia staveniska a staveniska samotného sú súčasťou ceny za Dielo (bod 4.1).

***Čl. V***

***Fakturácia a platobné podmienky***

5.1 Nárok na zaplatenie ceny diela vznikne Zhotoviteľovi až riadnym vykonaním diela a jeho prevzatím Objednávateľom spôsobom uvedeným v tejto zmluve, na vykonanie diela nebude Zhotoviteľovi poskytnutá žiadna záloha, ani čiastkové platby.

5.2 Faktúra musí obsahovať všetky náležitosti daňového dokladu podľa platných právnych predpisov, označenie zhotoviteľa, číslo zmluvy, číslo faktúry, deň odoslania faktúry, deň splatnosti faktúry a deň zdaniteľného plnenia, označenie peňažného ústavu a číslo účtu, IBAN, na ktorý sa má platba poukázať , fakturovanú cenu bez DPH, hodnotu DPH a celkovú fakturovanú cenu, označenie diela, pečiatku a podpis štatutára zhotoviteľa a prílohou faktúry musí byť súpis skutočne vykonaných prác a dodávok, ocenený v zmysle položkovitého rozpočtu, ktorý tvorí prílohu tejto zmluvy, vystavený zhotoviteľom a odsúhlasený a podpísaný osobou oprávnenou jednať v realizačných veciach (stavebným dozorom a osobou oprávnenou konať za objednávateľa). Ak faktúra nebude obsahovať náležitosti stanovené právnymi predpismi a zmluvnými dojednaniami v tejto zmluve, objednávateľ je oprávnený ju pred uplynutím lehoty splatnosti vrátiť zhotoviteľovi bez zaplatenia. Doručením opravenej faktúry objednávateľovi začne plynúť nová lehota splatnosti.

5.3 Splatnosť faktúry je do 30 kalendárnych dní od jej doručenia Objednávateľovi.

***Čl. VI***

***Práva a povinnosti zmluvných strán***

6.1 Zhotoviteľ vyhlasuje, že má všetky povolenia a licencie, ktoré sú nevyhnutné na vykonanie Diela a že tieto povolenia sú postačujúce na to, aby mohol Dielo riadne vykonať. Tieto doklady predloží najneskôr pred podpisom tejto zmluvy, pokiaľ neboli predložené už v rámci verejného obstarávania. Zhotoviteľ predloží najmä:

- výpis z Obchodného registra, resp. živnostenské oprávnenie s predmetom činnosti umožňujúcim vykonanie diela,

- oprávnenie na vykonávanie činnosti stavbyvedúceho pre osobu, ktorá bude túto činnosť v rámci realizácie diela zabezpečovať.

6.2 Zhotoviteľ bude pri plnení predmetu tejto zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy. Zhotoviteľ sa bude riadiť východiskovými podkladmi (podklady z verejného obstarávania napr. rozpočet stavby, projektová dokumentácia, podmienky stavebného povolenia a pod..) objednávateľa, pokynmi objednávateľa, zápismi a dohodami oprávnených osôb zmluvných strán.

6.3 Ak dohoda uzatvorená v zmysle bodu 6.2 tohto článku má vplyv na rozsah Diela alebo na termín vykonania Diela, musí byť súčasťou tejto dohody aj spôsob úpravy ceny. Takáto dohoda je podkladom pre vypracovanie dodatku k tejto zmluve.

6.4 Objednávateľ si vyhradzuje právo rozhodnúť o obmedzení alebo rozdelení rozsahu Diela. Obmedzenie alebo rozdelenie rozsahu Diela bude mať vplyv na zníženie ceny diela spôsobom uvedeným v bode 6.7 tejto zmluvy. Obmedzenie alebo rozdelenie rozsahu Diela musí byť písomne oznámená zhotoviteľovi, pričom zhotoviteľ sa zaväzuje Dielo v takomto obmedzenom alebo rozdelenom rozsahu vykonať. Obmedzenie alebo rozdelenie rozsahu Diela sa nepovažuje za porušenie tejto zmluvy a nezakladá zhotoviteľovi nárok na náhradu škody.

6.5 Zhotoviteľ po dohode s objednávateľom vykoná rozšírenie rozsahu Diela, v prípade ak vznikne potreba na takéto rozšírenie na základe dodatočných požiadaviek objednávateľa, pričom výška ceny za vykonanie Diela bude určená spôsobom podľa bodu 6.7 tejto zmluvy. Dohoda o rozšírení rozsahu Diela bude tvoriť dodatok k tejto zmluve, v súlade s príslušnými ustanoveniami zákona o verejnom obstarávaní.

6.6 Objednávateľ má právo požadovať zmeny Diela alebo ktorejkoľvek jeho časti, ktoré môžu byť podľa jeho názoru nevyhnutné. Objednávateľ je povinný písomne oznámiť zhotoviteľovi potrebu takýchto zmien Diela. Zhotoviteľ do troch pracovných dní od prevzatia písomného oznámenia oznámi objednávateľovi prípadné dôsledky tejto zmeny na dohodnutú cenu za Dielo a na dohodnuté termíny vykonania Diela. Objednávateľ je povinný vyjadriť sa k oznámeniu o zmenách do troch pracovných dní odo dňa doručenia písomného oznámenia. Žiadna takáto zmena nemá vplyv na platnosť zmluvy. Zmena týkajúca sa zvýšenia alebo zníženia zmluvnej ceny Diela alebo posunutia termínu ukončenia prác bude riešená dodatkom k tejto zmluve. Pokiaľ nebude v dodatku stanovené inak, nemá zmena Diela podľa tohto bodu vplyv na termíny jeho dokončenia. V prípade, že zmena Diela bude mať za následok zmenu ceny Diela, cena Diela sa upraví v súlade s bodom 6.7 tejto zmluvy. V prípade, ak objednávateľ vydá písomný pokyn na zmenu Diela z dôvodu neplnenia alebo porušenia zmluvy zhotoviteľom v rozsahu jeho zodpovednosti, je zhotoviteľ povinný zaplatiť všetky náklady spojené so zmenou Diela.

6.7 Všetky zmeny uvedené v bode 6.2 až 6.6 a všetky zvýšenia alebo zníženia zmluvnej ceny ocení zhotoviteľ v zmysle jednotkových cien podľa jednotlivých položiek cenovej ponuky, ktorá je súčasťou tejto zmluvy. Práce podľa druhu nezahrnuté v cenovej ponuke, ocenenie ktorých nie je obsiahnuté v zmluvnej cenovej ponuke, budú ocenené podľa objednávateľom vopred odsúhlasenej kalkulácie cien (bod 4.2). Uskutočnenie všetkých prác naviac musí byť následne upravené formou dodatku k tejto zmluve, v súlade s príslušnými ustanoveniami zákona o verejnom obstarávaní.

6.8 Objednávateľ sa zaväzuje, že riadne vykonané Dielo prevezme a zaplatí zaň cenu určenú zmluvou. O prevzatí Diela sa spíše Protokol o prevzatí diela, podpísaný všetkými zmluvnými stranami.

6.9 Zhotoviteľ znáša nebezpečenstvo škody, ale vlastníkom aj čiastkovej zhotovenej veci sa stáva objednávateľ zaplatením príslušnej faktúry. Vlastníkom celého Diela sa stáva objednávateľ zaplatením ceny za Dielo.

6.10 Nebezpečenstvo škody na Diele prechádza na objednávateľa odovzdaním a prevzatím zhotovovaného Diela ako celku na základe Protokolu o prevzatí diela.

6.11 Odovzdanie staveniska a jeho častí na vykonanie diela bude uskutočnené na základe Protokolu o odovzdaní a prevzatí staveniska. Od okamihu podpisu Protokolu o odovzdaní a prevzatí staveniska objednávateľom a zhotoviteľom zodpovedá za stavenisko zhotoviteľ. Zhotoviteľ je povinný zabezpečiť stavenisko tak, aby počas výkonu prác a tiež v období pracovného voľna na stavbe nedošlo k poškodeniu zdravia a majetku tretích osôb.

6.12 Po dohode zmluvných strán, zhotoviteľ si na svoje náklady zabezpečí dodávku elektriny, vody a ďalších médií na stavenisku po dobu realizácie Diela, zriadení prípojok a inštaláciu meračov a rozvodov. Systém rozvodov a všetky použité zariadenia musia byť v súlade s príslušnými STN. Zhotoviteľ bude hradiť poplatky za elektrinu, plyn, vodné, stočné a ďalšie zdroje a služby až do úplného dokončenia diela, vrátane poplatkov za pripojenie. Zhotoviteľ diela zabezpečí plnenie podmienok správcov dotknutých inžinierskych sietí, dotknutých orgánov a všetkých revíznych a východiskových správ súvisiacich s vydaním kolaudačného rozhodnutia a povolenia na užívanie stavby.

6.13 Zhotoviteľ je povinný viesť denné záznamy o uskutočnených prácach formu stavebného denníka. Stavebný denník musí byť k dispozícii na pracovisku za účelom priebežnej kontroly a uskutočnenia zápisov zmluvných strán. Zhotoviteľ je povinný v denných záznamoch zapisovať údaje o časovom postupe prác, ich akosti, zdôvodnenie odchýlok vykonaných prác od dodaného technologického postupu prác, údaje o počte zamestnancov, počte mechanizmov a množstve realizovaných druhov prác, údaje dôležité na posúdenie prác orgánmi štátnej správy, popis uskutočnenia prác, informácie o dodávkach materiálu na stavbu, požiadavkách na koordináciu, mimoriadnych udalostiach a zisteniach v súvislosti s uskutočňovaním Diela. Zápisy do stavebného denníka čitateľne zapisuje a podpisuje stavbyvedúci vždy v deň, kedy boli práce vykonané alebo keď nastanú okolnosti brániace ich výkonu, resp. je potrebné riešiť ďalší postup prác. Všetky strany stavebného denníka musia byť očíslované. Medzi jednotlivými záznamami nesmie byť vynechané voľné miesto. Okrem stavbyvedúceho môže do stavebného denníka vykonávať potrebné záznamy iba objednávateľ, resp. osoba oprávnená jednať v realizačných veciach objednávateľa alebo príslušné orgány štátnej správy. Zhotoviteľ je povinný zápisom v stavebnom denníku tri pracovné dni vopred vyzvať objednávateľa na účasť pri vykonávaní skúšok v súlade s STN. Ak sa objednávateľ nedostaví v stanovenom termíne, je zhotoviteľ oprávnený vykonať skúšky bez jeho účasti. Zhotoviteľ je povinný viesť podrobný technický záznam o vykonaných skúškach. Všetky zmeny a práce vykonané naviac je zhotoviteľ povinný zdôvodniť zápisom do stavebného denníka. Objednávateľ alebo ním poverená osoba je povinná priebežne kontrolovať zápisy v stavebnom denníku a reagovať adekvátnym spôsobom na požiadavky či pripomienky zhotoviteľa. Kópie stavebného denníka budú priebežne po kontrole objednávateľom uchovávané zhotoviteľom pre potreby preberacieho, resp. kolaudačného konania.

6.14 Zhotoviteľ je povinný chrániť Dielo počas jeho vykonávania a opatriť časti hotového Diela ochrannými prostriedkami tak, aby nedošlo k ich poškodeniu do doby odovzdania Diela objednávateľovi.

6.15 Zhotoviteľ nie je oprávnený pri vykonávaní Diela použiť náhradné hmoty a výrobky oproti predpokladaným v rozpočte bez súhlasu oprávneného zástupcu objednávateľa, rovnako nie je oprávnený odchýliť sa od podmienok verejného obstarávania, ktoré sú pre zhotoviteľa záväzné. Zhotoviteľ predloží pred podpisom tejto zmluvy certifikáty na hlavné požité hmoty a výrobky, ktoré budú použité pri realizácii diela a to:

- zateplovací systém, vrátane finálnej povrchovej úpravy,

- dvere a okná,

- izolácia strechy.

Technické parametre uvedené v certifikátoch musia zodpovedať požiadavkám uvedeným v projektovej dokumentácii a súťažných podkladoch k VO.

6.16 Zhotoviteľ bude vykonávať Dielo vo vlastnom mene a na vlastnú zodpovednosť v súlade s príslušnými právnymi, predpismi a technickými normami (STN, EN) a s touto zmluvou . Zhotoviteľ bude pri vykonávaní Diela postupovať s odbornou starostlivosťou a bude sa riadiť východiskovými podkladmi Objednávateľa, pokynmi Objednávateľa, zápismi a dohodami oprávnených osôb zmluvných strán. Zhotoviteľ je oprávnený vykonať Dielo prostredníctvom tretích osôb/subdodávateľov, ktorí sú spôsobilí na vykonávanie prác, ktorými ich Zhotoviteľ poverí. Za splnenie povinností subdodávateľov zodpovedá Zhotoviteľ Objednávateľovi v takom rozsahu, ako keby tieto činnosti vykonával sám. Zhotoviteľ zostáva stranou osobne zodpovednou za plnenie záväzkov zo zmluvy o dielo aj v prípade poverenia tretej osoby. Prípadnej zodpovednosti voči objednávateľovi sa zhotoviteľ nemôže zbaviť dôkazom, že pri výbere tretej osoby postupoval s náležitou starostlivosťou. Zodpovednosť za výber tretej osoby a dôsledky s touto voľbou spojené, nemôžu byť prenášané na objednávateľa. Zhotoviteľ nenesie zodpovednosť za nesplnenie záväzku treťou osobou, ktorej plnenie zveril, iba v prípade kumulatívneho splnenia dvoch podmienok:

a) u zhotoviteľa nastali okolnosti vylučujúce zodpovednosť podľa ustanovenia § 374 Obchodného zákonníka a

b) ak by tretia osoba/subdodávateľ (poskytujúci plnenie namiesto zhotoviteľa celkom alebo čiastočne) bola priamo zhotoviteľom v zmysle zmluvy s objednávateľom a aj u nej by nastali okolnosti vylučujúce zodpovednosť podľa ust. § 374 a § 375 Obchodného zákonníka.

6.17 Objednávateľ je oprávnený žiadať zmenu materiálov alebo technológií, ktoré majú byť zabudované v stavbe podľa vlastného uváženia, zhotoviteľ je povinný túto zmenu akceptovať a prijať aj zmenu ceny dodávaného materiálu a technológie, či už jej zníženie alebo zvýšenie. Táto zmena musí byť požadovaná objednávateľom v dostatočnom časovom predstihu, najneskôr však päť dní pred ich zabudovaním do stavby.

6.18 Zhotoviteľ je povinný bez zbytočného odkladu, najneskôr do 3 kalendárnych dní od písomného odovzdania staveniska tretej osobe/subdodávateľovi/om písomne (listom) Objednávateľovi oznámiť, že celkom alebo čiastočne poveruje tretiu osobu/subdodávateľa zhotovením diela. Oznámenie podľa prvej vety platí aj v prípade, ak medzi zhotoviteľom a treťou osobou/subdodávateľom nedošlo k písomnému odovzdaniu/prevzatiu staveniska, ale tretia osoba/subdodávateľ napriek tomu dielo (alebo len jeho časť vykonáva).Objednávateľ môže kedykoľvek požiadať Zhotoviteľa, aby bezodkladne odvolal tretiu osobu/subdodávateľa, ktorý podľa názoru Objednávateľa nevykonáva svoju prácu kvalitne. Odvolaný subdodávateľ bude Zhotoviteľom čo najskôr nahradený iným subdodávateľom. Odvolaním subdodávateľa nebudú zmenené termíny dokončenia, ani zmluvná cena.

6.19 Zhotoviteľ sa zaväzuje, že bez predchádzajúceho písomného súhlasu objednávateľa úmyselne ani z nedbanlivosti neumožní tretej osobe získať informácie o Zmluve o dielo alebo o skutočnostiach, ktoré sa dozvedel v súvislosti s vykonaním Diela, hlavne o cene alebo odhade ceny.

6.20 Objednávateľ môže preniesť ktorúkoľvek zo svojich povinností a právomocí na tretiu osobu a môže toto delegovanie kedykoľvek zrušiť. Toto delegovanie alebo zrušenie delegovania bude vykonané v písomnej forme a nadobudne účinnosť po doručení zhotoviteľovi. Akékoľvek rozhodnutie, pokyn, kontrola, skúška, súhlas, schválenie alebo podobný akt uskutočňovaný touto osobou v súlade s delegovaním má rovnaký účinok, ako by ho uskutočnil objednávateľ sám.

6.21 Zhotoviteľ v plnom rozsahu zodpovedá za dodržiavanie BOZP, PO a ochrany životného prostredia svojimi zamestnancami, ako aj zamestnancami svojho subdodávateľa na stavenisku. Zároveň zabezpečí, aby všetci jeho zamestnanci a zamestnanci jeho subdodávateľa absolvovali predpísané školenia alebo mali príslušné atesty a osvedčenia. Taktiež sa zhotoviteľ zaväzuje vybaviť svojich zamestnancov zodpovedajúcimi osobnými ochrannými pracovnými pomôckami. Zhotoviteľ bude v prípade nehody, alebo pracovného úrazu postupovať v súlade so všeobecne záväznými predpismi a zákonmi, Zároveň okamžite upovedomí zodpovedného zamestnanca objednávateľa na stavbe:

- o pracovných úrazoch,

- o škodách na vybavení a strojoch na stavbe a stavenisku,

- o škodách na životnom prostredí,

- o požiaroch.

6.23 Objednávateľ, oprávnená osoba podľa Čl. I, resp. osoba oprávnená jednať v realizačných veciach objednávateľa je oprávnená dať zamestnancom zhotoviteľa príkaz prerušiť práce, ak zodpovedný pracovník zhotoviteľa nie je dosiahnuteľný, ak je ohrozená bezpečnosť uskutočňovanej stavby, životy, alebo zdravie zamestnancov na stavbe alebo ak hrozia iné vážne škody.

6.24 Zhotoviteľ sa zaväzuje, že sa jeho pracovníci ani iné osoby s jeho vedomím nebudú pohybovať, resp. zdržiavať na pracovisku (stavenisku) z dôvodov, ktoré nesúvisia s výkonom prác podľa tejto zmluvy, bez vedomia a súhlasu objednávateľa. Objednávateľ nezodpovedá za škody spôsobené zhotoviteľovi, ak sa jeho zamestnanci neoprávnene zdržiavajú mimo určených priestorov.

6.25 Zhotoviteľ zodpovedá za škody na cudzom majetku, ktoré by vznikli z jeho činnosti a tieto odstráni na vlastné náklady. V prípade, ak škodu podľa predchádzajúcej vety spôsobí tretia osoba/subdodávateľ, za túto škodu zodpovedá zhotoviteľ ako keby ju spôsobil sám. Bez odstránenia takto vzniknutých škôd objednávateľ neuhradí cenu Diela Zhotoviteľovi. Prípadné časové lehoty na odstránenie takýchto škôd sa dohodnú v procese odovzdávania a preberania Diela.

6.26 Zhotoviteľ je povinný stavenisko – pracovisko vhodne zabezpečiť. Je povinný udržiavať na stavenisku – pracovisku poriadok a čistotu, ako aj odstraňovať odpady a nečistoty vzniknuté z jeho prác. Zhotoviteľ je povinný svoje pracovisko zabezpečiť tak, aby neohrozoval bezpečnosť na iných pracoviskách.

6.27 Zhotoviteľ sa zaväzuje dodať objednávateľovi certifikáty zhody od použitých materiálov a zariadení pred podpisom zmluvy. V prípade ak nebudú na realizáciu diela požité materiály podľa predložených certifikátov, bude sa to považovať za podstatné porušenie zmluvy a objednávateľ bude oprávnený odstúpiť od zmluvy.

6.28 Zmluvné strany sa zaväzujú, že budú vzájomne spolupracovať a poskytnú si vzájomnú súčinnosť pri riešení konkrétnych otázok a problémov, ktoré vzniknú počas vykonávania Diela, najmä vzhľadom na ich možný vplyv na výšku ceny za Dielo. Zhotoviteľ je povinný upozorniť objednávateľa na možnosť realizácie jednoduchších a finančne menej náročných riešení ako predpokladá táto zmluva. Objednávateľ nemusí predmetné pripomienky zhotoviteľa počas realizácie Diela akceptovať.

6.29 Zhotoviteľ zodpovedá za to, že pri realizácii diela nepoužije materiál, o ktorom je v čase jeho použitia známe, že je škodlivý. Použité stavebné výrobky pri realizácii stavebného Diela musia spĺňať podmienky a požiadavky uvedené v zákone č. 90/1998 Z.z. o stavebných výrobkoch v platnom znení, budú spĺňať kritériá a štandard požadovaný objednávateľom a budú v súlade so všeobecne záväznými predpismi a normami platnými v SR.

6.30 Zhotoviteľ je povinný zúčastňovať sa kontrolných dní určených objednávateľom.

6.31 Zhotoviteľ poverí výkonom funkcie stavbyvedúceho osobu, ktorá má príslušné oprávnenie vydané Slovenskou komorou stavebných inžinierov a meno tejto osoby je povinný oznámiť objednávateľovi pred podpisom zmluvy.

6.32 Ak o to objednávateľ písomne požiada, zhotoviteľ do 5 pracovných dní od podpisu zmluvy predloží na odsúhlasenie objednávateľovi harmonogram prác na Diele. Odsúhlasený harmonogram prác bude súčasťou tejto zmluvy. Bezdôvodné nedodanie alebo neplnenie harmonogramu prác sa bude považovať za podstatné porušenie zmluvy a objednávateľ má právo od zmluvy odstúpiť bez poskytnutia náhrady škody zhotoviteľovi.

6.33 Zhotoviteľ vykoná na vlastné náklady všetky skúšky, kontroly a merania, ktoré sú potrebné pre riadne ukončenie diela alebo jeho uvedenie do prevádzky. Organizovanie, vybavovanie a úhradu funkčných skúšok zabezpečí zhotoviteľ.

6.34 Zhotoviteľ písomne najmenej 10 dní vopred, pred riadnym a včasným ukončením Diela v súlade s touto zmluvou oznámi Objednávateľovi, kedy bude dielo pripravené na odovzdanie. Objednávateľ na základe tohto oznámenia do 10-tich pracovných dní od doručenia tohto oznámenia začne proces odovzdania a preberania Diela.

6.35 Pri odovzdávacom a preberacom konaní sa preverí, či je záväzok zhotoviteľa splnený tak, ako je stanovené v tejto zmluve, vykoná sa fyzická kontrola vykonaného Diela, jeho súčasti a príslušenstvá, overia sa revízne správy, atesty a komplexné skúšky.

6.36 Riadnym vykonaním Diela a riadnym splnením všetkých záväzkov zhotoviteľa vyplývajúcich z tejto zmluvy sa rozumie riadne vykonanie Diela v súlade s touto zmluvou tak, aby bolo spôsobilé pre úspešné ukončenie procesu odovzdania a preberania Diela, ktorého výsledkom je Protokol o odovzdaní a prevzatí Diela a súčasné odovzdanie všetkých dokumentov potrebných pre odovzdanie a prevzatie Diela podľa tejto zmluvy a dokladov potvrdzujúcich kvalitu a technické parametre Diela v súlade so všeobecne záväznými právnymi predpismi a technickými normami. Podmienkou riadneho vykonania Diela je aj úspešné vykonanie všetkých skúšok predpísaných osobitnými prepismi a záväznými normami. Vykonanie týchto skúšok zabezpečí zhotoviteľ podľa bodu 6.33 tohto článku. Protokol o odovzdaní a prevzatí diela Diela musí byť zo strany Objednávateľa podpísaný: Objednávateľom, stavebným dozorom Objednávateľa. Protokol o odovzdaní a prevzatí Diela musí byť zo strany Zhotoviteľa podpísaný osobou oprávnenou konať za Zhotoviteľa v realizačných veciach. Uvedené doklady musia byť vyhotovené v slovenskom jazyku.

6.37 Po ukončení prác, najneskôr do 10 dní po odovzdaní a prevzatí diela je zhotoviteľ povinný pracovisko úplne vypratať, upraviť terén staveniska, odstrániť zvyšný materiál, odpady a pod. Zhotoviteľ je povinný pri vykonávaní diela dodržiavať všeobecne záväzné právne predpisy SR, hlavne zákon č. 223/2001 Z.z. o odpadoch v platnom znení.

***Čl. VII***

***Sankcie a zmluvné pokuty***

7.1 V prípade, ak sa Zhotoviteľ omešká s odstránením a likvidáciou staveniska, úpravou terénu staveniska do pôvodného stavu oproti termínu uvedenému v Čl. VI, bod 6.37 tejto zmluvy, má objednávateľ právo uplatniť si u Zhotoviteľa nárok na zmluvnú pokutu vo výške 100 € za každý deň omeškania.

7.2 Ak sa objednávateľ dostane do omeškania s úhradou oprávnenej faktúry, môže si zhotoviteľ uplatniť voči objednávateľovi zaplatenie úrokov z omeškania vo výške 0,05% s DHP z dlžnej sumy za každý deň omeškania.

7.3 Ak zhotoviteľ nevykoná Dielo v termíne podľa zmluvy alebo preruší vykonávanie predmetu tejto zmluvy, je objednávateľ oprávnený požadovať uhradenie nákladov a škôd, ktoré mu tak preukázateľne vznikli.

7.4 Ak zhotoviteľ nezačne s odstraňovaním vád Diela v lehote uvedenej v bode 8.3. tejto zmluvy, objednávateľ je oprávnený požadovať od neho zaplatenie zmluvnej pokuty vo výške 0,05% z ceny Diela s DPH za každý deň omeškania.

7.5 Zhotoviteľ zaplatí objednávateľovi za omeškanie s odstránením prípadných zjavných vád a nedorobkov v dohodnutých termínoch za každú vadu a nedorobok a každý deň omeškania zmluvnú pokutu 100 €, rovnako zhotoviteľ zaplatí objednávateľovi zmluvnú pokutu vo výške 100 € za každý deň neposkytnutia súčinnosti v súvislosti s reklamáciou vád diela podľa čl. VIII. bod 8.3 a bod 8.4 tejto zmluvy.

7.6 Zhotoviteľ zaplatí objednávateľovi za omeškanie s odstránením prípadných skrytých vád v dohodnutých termínoch za každú vadu a každý deň omeškania zmluvnú pokutu 100 €.

7.7 Objednávateľ je oprávnený požadovať od zhotoviteľa zmluvnú pokutu vo výške 0,05 % z celkovej ceny diela s DPH podľa tejto zmluvy v prípade, ak zhotoviteľ poruší ustanovenie článku VI. bod 6.18 tejto zmluvy. Z toho istého dôvodu je objednávateľ oprávnený okamžite odstúpiť od tejto zmluvy.

7.8 Zaplatením zmluvnej pokuty sa zhotoviteľ nezbavuje povinnosti splnenia záväzku zabezpečeného zmluvnou pokutou ani povinnosti nahradiť škodu tým spôsobenú.

***Čl. VIII***

***Zodpovednosť za vady, záruka a zábezpeka za realizáciu predmetu zmluvy***

8.1 Zhotoviteľ zodpovedá Objednávateľovi za to, že Dielo bude vykonané podľa podmienok dohodnutých v tejto zmluve a že počas záručnej doby bude mať vlastnosti dohodnuté v tejto zmluve, určené v projektovej dokumentácií a v platných právnych a technických predpisoch. Objednávateľ nie je povinný prevziať vykonané dielo, ktoré má vady a nedorobky brániace riadnemu užívaniu Diela. Dielo má vady brániace riadnemu užívaniu, ak bolo vykonané v rozpore s odsúhlaseným technologickým postupom prác, právnymi predpismi a technickými normami platnými v SR alebo s dohodou zmluvných strán, prípadne touto zmluvou, alebo ak neboli vykonané všetky dohodnuté práce, prípadne neboli odovzdané dokumenty podľa bodu 6.27 tejto zmluvy.

8.2 V prípade zistenia vád a nedostatkov bude spísaný ich zoznam s uvedením dohodnutých termínov odstránenia. V prípade, že vady a nedostatky budú drobného charakteru a nebudú brániť riadnemu užívaniu Diela, môže objednávateľ prevziať vykonané Dielo s určením termínu odstránenia vád a nedostatkov. Po ich odstránení bude spísaný zápis rozhodujúci pre určenie začiatku záručnej doby na Dielo.

8.3 Zmluvné strany sa dohodli pre prípad výskytu vád Diela, že počas záručnej doby ( bod 8.5) má objednávateľ právo požadovať a zhotoviteľ povinnosť odstrániť takéto vady Diela na svoje náklady. Zhotoviteľ sa zaväzuje začať s odstraňovaním oprávnených vád Diela do 24 hodín po uplatnení reklamácie objednávateľom a vady odstrániť bez zbytočného odkladu, najneskôr do troch dní od doručenia reklamácie od objednávateľa, ak sa s objednávateľom písomne nedohodne inak.

8.4 Ak zhotoviteľ neodstráni vady v požadovanom termíne, ak ich neodstráni správne, prípadne ich nezačne odstraňovať v dohodnutom termíne alebo je vzhľadom ku všetkým okolnostiam zrejmé, že vady v požadovanom termíne neodstráni, objednávateľ je oprávnený požadovať zníženie ceny alebo odstrániť ich sám alebo dať ich odstrániť treťou osobou a to na náklady zhotoviteľa, pričom zhotoviteľ sa výslovne zaväzuje a je povinný takto vynaložené náklady objednávateľovi nahradiť. Náhrada takto vzniknutých nákladov bude vykonaná vystavením faktúry so splatnosťou 10 dní odo dňa doručenia zhotoviteľovi.

8.5 Zhotoviteľ zodpovedá za vady Diela v záručnej dobe, ktorá je 60 mesiacov. Záručná doba začína plynúť dňom podpísania Protokolu o odovzdaní a prevzatí Diela. Zhotoviteľ nezodpovedá za vady spôsobené chybným zaobchádzaním s Dielom po jeho prevzatí. Zhotoviteľ takisto nezodpovedá za vady diela, ktoré boli spôsobené použitím stavebných materiálov a vecí poskytnutých objednávateľom, na nevhodnosť ktorých objednávateľa upozornil, ale ten na ich použití písomne trval alebo ak zhotoviteľ ani pri maximálnej starostlivosti nemohol zistiť ich nevhodnosť.

8.6 Záručná doba neplynie po dobu, po ktorú objednávateľ nemôže Dielo užívať pre jeho vady alebo nedorobky, za ktoré zodpovedá zhotoviteľ. V prípade, že pri ich odstraňovaní došlo k výmene jednotlivých častí za nové, platí, že pre nové častí Diela začína plynúť nová záručná doba 60 mesiacov odo dňa nasledujúceho po podpísaní protokolu o odstránení vady alebo nedorobku.

8.7 Na materiály a technológie, ktoré tvoria súčasť dodávky diela sa vzťahuje záručná doba podľa uvedení ich výrobcov.

8.8 Zhotoviteľ ku dňu podpisu tejto zmluvy zložil v prospech objednávateľa zábezpeku za realizáciu predmetu zmluvy, podľa podmienok uvedených v tejto zmluve a v projektovej dokumentácii, vo výške 10 000,- €. Zábezpeka bola zložená prevodom na účet objednávateľa uvedený v záhlaví tejto zmluvy, alebo formou bankovej záruky vystavenej v prospech objednávateľa. Banková záruka musí byť neodvolateľná a na prvé požiadanie a jej platnosť musí byť minimálne 30 dní po termíne ukončenia diela. Zloženie zábezpeky je nevyhnutnou podmienkou k podpisu zmluvy.

8.9 V prípade ak bude predmet zmluvy zrealizovaný v súlade s podmienkami uvedenými v tejto zmluve a v projektovej dokumentácii, vráti objednávateľ poskytovateľovi zábezpeku, zloženú v prospech jeho účtu, do 30 dní od podpisu preberacieho protokolu.

8.10 V prípade ak predmet zmluvy nebude zrealizovaný poskytovateľom v súlade s podmienkami tejto zmluvy a projektovej dokumentácie, je objednávateľ oprávnený ponechať si zábezpeku zloženú v prospech jeho účtu, resp. uplatniť si bankovú garanciu vystavenú v jeho prospech v plnej výške, to platí aj pre prípad odstúpenia od zmluvy zo strany objednávateľa z dôvodov uvedených v čl. X., bod 10.1. tejto zmluvy.

***Čl. IX***

***Osobitné ustanovenia***

9.1 Pre účely tejto zmluvy sa za vyššiu moc považujú prípady, ktoré nie sú závislé od vôle zmluvných strán a tieto ich ani nemôžu ovplyvniť, napr. vojna, mobilizácia, živelné pohromy a pod..

9.2 Ak sa splnenie tejto zmluvy stane nemožným, zmluvná strana, ktorá sa bude chcieť odvolať na vyššiu moc, požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k takejto dohode, má zmluvná strana, ktorá sa oprávnene odvoláva na vyššiu moc, právo odstúpiť od zmluvy. Účinky odstúpenia nastanú dňom doručenia oznámenia o odstúpení druhej zmluvnej strane.

***Čl. X***

***Odstúpenie od zmluvy***

10.1 Objednávateľ je oprávnený odstúpiť od zmluvy podľa § 344 a nasl. Obchodného zákonníka alebo za podmienok v zmluve ustanovených, najmä:

- ak zhotoviteľ neplní kvalitatívno-technické parametre a podmienky zhotovovania predmetu zmluvy určeným technologickým postupom prác, STN a všeobecne záväznými právnymi predpismi a touto zmluvou, alebo použije iné materiály ako tie, na ktoré predložil certifikáty zhody a napriek písomnému upozorneniu objednávateľa nevykoná nápravu v určenej lehote,

- ak zhotoviteľ aj napriek písomnému upozorneniu objednávateľa (jeho zástupcom na stavbe, zápisom v stavebnom denníku na chybné plnenie zhotoviteľa stavby alebo iným vhodným spôsobom) pokračuje v chybnom plnení alebo aj napriek upozorneniu v primeranej lehote mu určenej na odstránenie vady túto neodstránil. V rozsahu chybného plnenia nie je objednávateľ povinný vykonať úhradu platby a až do jeho odstránenia nie je v omeškaní s platením. Výšku takto neuhradenej čiastky stanoví objednávateľ výpočtom podľa rozsahu chybného plnenia v súlade s cenovou ponukou, ktorá je súčasťou tejto zmluvy,

- ak zhotoviteľ bezdôvodne neprevezme stavenisko, nedokáže vykonať Dielo v zmysle zmluvy alebo bez vážneho dôvodu preruší vykonávanie Diela,

- ak je proti zhotoviteľovi vedené konkurzné konanie, bol podaný návrh na začatie konkurzného konania, návrh na začatie konkurzného konania bol zamietnutý z dôvodu nedostatku majetku, ak bolo začaté reštrukturalizačné konanie v zmysle zákona č. 7/2005 Z. z. v platnom znení, alebo ak zhotoviteľ v dôsledku svojej platobnej neschopnosti zastaví svoje platby iným dodávateľom, prípadne ak zhotoviteľ vstúpil do likvidácie,

- výkon funkcie stavbyvedúceho bude vykonávať iná osoba ako uvdená v oprávnení na túto činnosť, ktoré bolo predložené objednávateľovi pred podpisom tejto zmluvy.

10.2 Zhotoviteľ je oprávnený odstúpiť od zmluvy v prípadoch, ak:

- objednávateľ neodovzdá stavenisko v termíne stanovenom touto zmluvou,

- objednávateľ preruší vykonávanie Diela na dobu prekračujúcu tri kalendárne mesiace, pokiaľ tak nebolo urobené z dôvodu na strane zhotoviteľa,

- objednávateľ je v omeškaní s platením za Dielo o viac ako 60 dní,

- objednávateľ bezdôvodne neprevezme riadne vykonané Dielo.

10.3 V prípade odstúpenia od zmluvy, táto zmluva zaniká dňom doručenia prejavu vôle oprávnenej strany druhej zmluvnej strane. Odstúpením od zmluvy zanikajú všetky práva a povinností zmluvných strán zo zmluvy, okrem nárokov na úhradu spôsobenej škody, nárokov na dovtedy uplatnené zmluvné, resp. zákonné sankcie a úroky, ako aj nárok objednávateľa na odstránenie zistených vád z už realizovanej časti diela a nárok objednaváteľa na ponechanie si zloženej zábezpeky, resp. uplatnenie bankovej záruky.

***Čl. XI***

***Záverečné ustanovenia***

11.1 Pri plnení tejto zmluvy sa riadia zmluvné strany v prvom rade jej ustanoveniami. Zhotoviteľ sa bude riadiť tiež písomnými pokynmi objednávateľa, zapísanými v stavebnom denníku a písomnými dohodami oprávnených pracovníkov zmluvných strán v príslušnom predstihu.

11.2 Ostatné skutočnosti neupravené v ustanoveniach tejto zmluvy sa budú spravovať príslušnými ustanoveniami Obchodného zákonníka, Občianskeho zákonníka, prípadne ďalšími právnymi predpismi, najmä: stavebným zákonom, zákonom o životnom prostredí, zákonnými normami o bezpečnosti práce a technických zariadení pri stavebných prácach a ďalšími právnymi predpismi záväznými na území Slovenskej republiky, s čím obe zmluvné strany bez výhrad súhlasia.

11.3 Ak je, alebo sa stane niektoré ustanovenie tejto zmluvy neplatné alebo neúčinné, nedotýka sa to ostatných ustanovení tejto zmluvy, ktoré ostávajú platné a účinné. Zmluvné strany sa v tomto prípade zaväzujú dohodou nahradiť neplatné, resp. neúčinné ustanovenie novým ustanovením platným, resp. účinným, ktoré najlepšie zodpovedá pôvodne zamýšľanému ekonomickému účelu ustanovenia neplatného, resp. neúčinného. Do tej doby platí zodpovedajúca úprava všeobecne záväzných právnych predpisov Slovenskej republiky.

11.4 V prípade, kedy táto zmluva alebo zákon zakotvuje povinnosť doručovať druhej strane, doručuje sa na adresy uvedené v záhlaví tejto zmluvy. Zásielka sa považuje za doručenú aj dňom, kedy ju adresát odmietol prevziať alebo dňom uplynutia úložnej lehoty na pošte, a to aj v prípade, že sa adresát o uložení zásielky nedozvedel, prípadne dňom, ktorý bude označený na zásielke ako deň neúspešného doručenia z dôvodu „Adresát neznámy“.

11.5 Zmluvné strany vzájomne prehlasujú, že zmluvu uzavreli slobodne a vážne, nie za zvlášť nevýhodných podmienok, bez akéhokoľvek donútenia, nie v tiesni a po vzájomnom uvážení. Rovnako tak prehlasujú, že im nie sú známe žiadne skutočnosti, ktoré by mohli spôsobiť neplatnosť, resp. neúčinnosť tejto zmluvy. Zmluvu si riadne premysleli, celý jej text prečítali a pochopili a na znak súhlasu s jej obsahom ju vlastnoručne podpisujú.

11.6 Táto zmluva je vypracovaná v štyroch vyhotoveniach, objednávateľ obdrží dve vyhotovenia, zhotoviteľ dve vyhotovenia.

11.7 Táto zmluva nadobudne platnosť dňom jej podpisu všetkými zmluvnými stranami. Táto zmluva nadobudne účinnosť po jej zverejnení a  po zverejnení zmluvy o poskytnutí dotácie z Environmentálneho fondu SR na predmet zmluvy, uzatvorenej medzi objednávateľom ako prijímateľom dotácie a Environmentálnym fondom SR ako poskytovateľom dotácie. Táto zmluva nadobudne účinnosť deň nasledujúci po dni splnenia oboch vyššie uvedených podmienok.

11.8 Objednávateľ ako prijímateľ dotácie a zhotoviteľ sa zaväzujú si vzájomne poskytovať súčinnosť pri vykonávaní ich všetkých zmluvných práv a povinností a všetky termíny a lehoty, ktoré znamenajú vznik, zmenu a zánik ich vzájomných práv a povinností viazať na moment účinnosti zmluvy o poskytnutí dotácie.

11.9 Ak nedôjde k uzatvoreniu zmluvy o poskytnutí dotácie na predmet zmluvy medzi objednávateľom ako prijímateľom dotácie a Environmentálnym fondom SR ako poskytovateľom dotácie, objednávateľ môže ukončiť platnosť tejto zmluvy dohodou, bez finančných nárokov oboch zmluvných strán. Objednávateľ aj zhotoviteľ súhlasia s ukončením platnosti zmluvy bez výhrad. Toto platí aj v prípade nepodania projektu, resp. nezahrnutia predmetu zmluvy do predmetov obstarávaných z projektu.

11.10 Objednávateľ sa môže rozhodnúť, že dielo bude realizovať aj bez poskytnutia dotácie. V tom prípade uzatvorí so zhotoviteľom dodatok k tejto zmluve, ktorý určí účinnosť zmluvy dňom podpisu dodatku ku zmluve.

V .............. dňa ..................... Viničky dňa ............................

**Za zhotoviteľa : Za objednávateľa :**

**Prílohy:**

1. Ponuka zhotoviteľa ako uchádzača vo verejnom obstarávaní

2. Certifikáty pre:

- zatepľovací systém, vrátane finálnej povrchovej úpravy,

- dvere a okná,

- izolácia strechy,

pričom technické parametre uvedené v certifikátoch musia zodpovedať požiadavkám uvedeným v projektovej dokumentácii, ktorá je súčasťou súťažných podkladov.

3. Oprávnenie na vykonávanie činnosti stavbyvedúceho pre osobu, ktorá bude túto činnosť v rámci realizácie diela zabezpečovať.

4. Položkový rozpočet v tlačenej podobe a elektronickej podobe (formát MS EXCEL).